שר הבריאות המיועד, ח”כ יעקב ליצמן, דורש עוד בטרם כניסתו לתפקיד שבמשרד יאשרו הוספת הקנאביס הרפואי לסל התרופות עבור ילדים הסובלים מאפילפסיה. “אם בעזרת שמן הקנאביס ההתקפים הקשים חולפים, מדוע שהקופות לא יממנו את הטיפול הזול הזה,” תהה במכתבו.

עוד בטרם נכנס לתפקידו כסגן שר הבריאות, האחראי על המשרד, מראה ח”כ יעקב ליצמן מ’יהדות התורה’ כיצד הגיון בריא צריך להנחות את העומד בראש מערכת זו.

אחרי שנתיים בהן נאלצו המטופלים בקנאביס להיאבק בשרת הבריאות לשעבר יעל גרמן, נראה כי ליצמן – מי שלמעשה איפשר את פתיחת הענף בקדנציה הקודמת שלו – צפוי להיות יעיל יותר בכל הנוגע לתחום זה.

שלשום (ג’), בעקבות פנייה של הורים המטפלים בילדיהם הסובלים מהתקפי אפילפסיה (מחלת הנפילה) בעזרת שמן קנאביס רפואי (עליהם דיווחנו לראשונה), פנה ח”כ ליצמן אל ד”ר אוסנת לוקסנבורג, ראש מנהל טכנולוגיות ותשתיות במשרד הבריאות, וביקש ממנה להכניס את הקנאביס הרפואי לסל התרופות עבור אותם עשרות ילדים שמשפחותיהם אינן יכולות לעמוד בעול התשלומים הכבד ושהקנאביס פותר את ההתקפים שתרופות המרשם אותן הם כן מקבלים בחינם אינן פותרות.

“מדוע שהקופות לא יממנו?”

“אם בעצם ההתקפים הקשים חולפים כלא היו – מדוע שהקופות לא יממנו את העלות המזערית עבור המוצר,” כתב ליצמן. “הרי בכך נחסך לקופה רכישת סדרת תרופות שהיא זו שאמורה לממן. וכרגע אני מביט מההיבט הכלכלי בלבד ולא על זה שלפתע הילדים הופכים להיות רגועים.”

“משהו לא מסתדר לי,” ממשיך ליצמן, “התרופות לא מועילות, השמן כן. זה נעשה בפיקוח רפואי, אז מודע לא מגיעים להסדר עם הקופות?”

“אבקש לפעול כדי לתת לילדים הללו יכולת לחיות חיים רגועים ללא התקפים,” סיכם.

נראה כאמור כי גישתו של ליצמן לנושא הקנאביס הרפואי ליברלית יותר מזו של קודמתו בתפקיד יעל גרמן, שעשתה ככל האפשר כדי להקשות על הרחבת והקלת הטיפול בקנאביס.

ליצמן, שצפוי להתמנות לאחראי על משרד הבריאות, יעמוד בפני החלטות רבות בענף המשתנה והמתפתח ויהיה עליו לעמוד בפני לחצים מכאן ומכאן.

ראו עוד:

קנאביס ואפילפסיה – הסיפור האישי שלי

קנאביס לטיפול באפילפסיה